《奉和圣制过晋阳宫应制》
唐代·张说

太原俗尚武，高皇初奋庸。星轩三晋躔，土乐二尧封。

北风遂举鹏，西河亦上龙。至德起王业，继明赖人雍。

六合启昌期，再兴广圣踪。传呼大驾来，文物如云从。

连营火百里，纵观人千重。翠华渡汾水，白日崒罕峰。

枌榆恩赏洽，桑梓旧情恭。往运感不追，清时惜难逢。

诗发尊祖心，颂刊盛德容。愿君及春事，回舆绥万邦。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。